Toshkentning “Lokomotiv” bog‘idagi Yangi yil archasi yonib ketdi

Toshkent shahar IIBB Mirzo Ulug‘bek tumanidagi “Lokomotiv” istirohat bog‘ida joylashgan archaning yonib ketishi holati yuzasidan axborot berdi.

Xabarga ko‘ra, bog‘da Yangi yil archasini o‘rnatish chog‘ida yong‘in yuz bergan va archaning uch qismi yonib ketgan. Hodisaga archani bezab turgan yonib-o‘chib turuvchi chiroqlardagi qisqa tutashuv sabab bo‘lgani dastlabki taxmin sifatida aytilmoqda. Qurbonlar va jarohat olganlar yo‘q.
IIBB uylar, ishxonalar va boshqa muassasalarda archa o‘rnatishda xavfsizlik qoidalariga rioya qilishga chaqirdi.